Balmoralin linna

Balmoralin linna on suurehko linna Aberdeenshiressä, Skotlannissa. Se toimii Yhdistyneen kuningaskunnan hallitsijan kesäasuntona.
Linna on kuningasperheen yksityisessä omistuksessa Sandringhamin kartanon tapaan. Kesäpalatsin pinta-ala on yli 26 000 hehtaaria ja linna työllistää vakituisesti 50 henkilöä. Puutarhan ja golfkentän yhteenlaskettu koko on 45 eekkeriä eli noin 18 hehtaaria.
Historia.
Alkuperäinen Balmoralin linna rakennettiin 1400-luvulla.
Viktoria.
Vuonna 1848 kuningatar Viktoria alkoi vuokrata linnaa Fifen herttualta, ja vuonna 1852 hänen miehensä prinssi Albert osti sen lopulta kokonaan 30 000 sen aikaisella Englannin punnalla. Vanha linna oli kuninkaalliselle perheelle liian pieni, joten kuningatarpari päätti rakennuttaa uuden linnan noin 90 metriä pohjoiseen vanhasta. Uuden rakennuksen suunnitteli arkkitehti William Smith prinssi Albertin avustamana. Rakennustyöt alkoivat vuonna 1853, ja uusi linna valmistui vuonna 1856. Vanhan linnan muistoksi etupihalla on kivi siinä paikassa, jossa vanha pääovi aikoinaan sijaitsi.
Linnan alkuperäinen puutarha rakennettiin prinssi Albertin valvonnan alla.
Vuonna 1862 kuningatar Viktoria rakennutti prinssi Albertin muistoksi tontille pyramidin.
Yrjö V.
Vuosina 1923–1925 kuningatar Mary suunnitteli ja rakennutti linnan eteläpuolelle puutarhan. Vuonna 1925 kuningaspari rakennutti tontille myös golfkentän ja puutarhaan johtavat koristeelliset portit. Porteissa on edelleen heidän nimikirjaimensa GR ("George Rex") ja MR ("Mary Regina").
Elisabet II.
Balmoralin linnaa on pidetty kuningatar Elisabet II:n suosikkiasumuksena. Erityisen paljon hän piti linnaa ympäröivästä villistä luonnosta. Marraskuussa 1947 hän ja prinssi Philip tekivät häämatkansa linnaan. Kuningatar myös asui linnassa joka vuosi elokuusta lokakuuhun, eikä hänellä tuona aikana ollut virallisia menoja lukuun ottamatta vuosittaisten linnan tanssiaisten emännöintiä. Kuningatar odotti, että myös kaikki hänen lähipiiristään kävivät linnassa vierailulla kesän aikana. Perinteen mukaan Britannian pääministeri kävi linnassa vierailulla joka syyskuussa. Kuninkaallisen perheen oleskelun ajan Balmoralin linnan alue oli suljettu yleisöltä.
Vuonna 2002 linnan alueelle rakennettiin kunniaksi kasvihuone, jossa on esillä valikoima kukkia ja ruukkukasveja.
Prinssi Philip laajennutti eteläpuolen puutarhaa siten, että sinne istutettiin hyötykasveja. Linnan kokit käyttävät hedelmiä ja vihanneksia ruoanlaitossa ensisijaisesti kuninkaallisen perheen aterioita varten ja toissijaisesti ravintolassa. Alueella sijaitseva vesipuutarha on myös prinssi Philipin teetättämä.
Elisabet II kuoli Balmoralin linnassa 8. syyskuuta 2022.
Charles III.
Vuonna 2024 Balmoralin linnan puutarhaan avattiin ohdakkeen muotoinen sokkelo (). Kuningas Charles III valvoi labyrintin rakennusta itse. Charles III on myös rakennuttanut puutarhaan uuden hedelmäpuita varten tarkoitetun kasvihuoneen.
Turismi.
Linnan puutarhat avattin yleisölle vuonna 1931. Heinäkuussa 2024 myös isompi osa linnan sisätiloista avattiin yleisölle siksi ajaksi, kun kuninkaallinen perhe ei ole paikalla. Sitä ennen vain puutarha, juhlasali ja talli olivat avoinna. Maksua vastaan vierailijat voivat osallistua opastetulle kierrokselle tietyissä linnan huoneissa.
Vuoden 2014 tietojen mukaan linnassa käy vuosittain 85 000 matkailijaa. Linnan ylläpito maksaa vuosittain kolme miljoonaa puntaa ja turismista saadut tulot kattavat noin puolet laskuista.
Linnan yhteydessä on matkamuistomyymälä ja ravintola. Tontilla on myös 10 mökkiä, jotka ovat matkailijoiden vuokrattavissa viikoksi kerrallaan. Osa mökeistä ei ole vuokrattavissa silloin, kun kuninkaallinen perhe on paikalla linnassa.